
PËR PËRCAKTIMIN E TARIFAVE PËR PROVIMIN E SHTETIT

Në mbështetje të nenit 100 të Kushtetutës, të neneve 10 dhe 13, shkronja “c” të ligjit nr.10 171, datë 22.10.2009 “Për profesionet e rregulluara në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Përcaktimin e tarifave për provimin e shtetit, si më poshtë vijon:
a) Për kandidatin që jep provimin për herë të parë    10 000 lekë;
b) Për kandidatin që jep provimin për herë të dytë    12 500 lekë;
c) Për kandidatin që jep provimin për herë të tretë    15 000 lekë;
ç) Për kandidatin që jep provimin për herë të katërt  17 500 lekë;
d) Për kandidatin që jep provimin për herë të pestë   20 000 lekë.
2. Tarifat për provimin e shtetit, të llogaritura sipas pikës 1 të këtij vendimi, arkëtohen para procesit të regjistrimit për provim, pranë bankave të nivelit të dytë ose zyrave të Postës Shqiptare, për Degën e Thesarit Tiranë, për llogari të Agjencisë Kombëtare të Provimeve.
3. Të ardhurat e arkëtuara nga tarifa për provimin e shtetit nga Agjencia Kombëtare e Provimeve derdhen 100% në buxhetin e Agjencisë.
4. Pjesa e të ardhurave që i takon Agjencisë Kombëtare të Provimeve evidentohet, autorizohet dhe përdoret me strukturë të veçantë buxhetore në kapitullin 05, “Të ardhurat e veta”.
5. Të ardhurat që sigurohen nga këto tarifa menaxhohen nga Agjencia Kombëtare e Provimeve dhe përdoren si më poshtë:
a) për pagesën e anëtarëve të grupeve të hartimit të fondit të pyetjeve dhe të Komisionit të Provimit të Shtetit;
b) për të mbuluar shpenzimet për organizimin dhe funksionimin e provimit të shtetit.
6. Ngarkohen Ministria e Arsimit dhe Shkencës, Ministria e Financave dhe Agjencia Kombëtare e Provimeve për zbatimin e këtij vendimi.
 Ky vendim hyn në fuqi pas botimit në Fletoren Zyrtare.

